Diari Oficial de la Generalitat Valenciana


Sumari del DOGV 8328, del 29-06-2018 (2018/6127)

RESOLUCIÓ de 20 de juny de 2018, del director general de Relacions amb les Corts, per la qual es publica el Conveni entre l'Agència Valenciana del Turisme i l'Ajuntament de la Vall d'Uixó per a l'adequació i millora de les Coves de Sant Josep de la Vall d'Uixó en l'anualitat 2018.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8328

Data del DOGV
:   29-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/6127


Data del document
:   20-06-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Vall d'Uixó, la

RESOLUCIÓ de 20 de juny de 2018, del director general de Relacions amb les Corts, per la qual es publica el Conveni entre l'Agència Valenciana del Turisme i l'Ajuntament de la Vall d'Uixó per a l'adequació i millora de les Coves de Sant Josep de la Vall d'Uixó en l'anualitat 2018. [2018/6127]  
L'Agència Valenciana del Turisme i l'Ajuntament de la Vall d'Uixó han subscrit, prèvia tramitació reglamentària, el dia 23 de maig de 2018, el conveni per a l'adequació i millora de les Coves de Sant Josep de la Vall d'Uixó en l'anualitat 2018, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 20 de juny de 2018 i número 343/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 20 de juny de 2018.- El director general de Relacions amb Les Corts: Antonio Torres Salvador.  
  
  
Conveni de col·laboració entre l'Agència Valenciana del Turisme i l'Ajuntament de la Vall d'Uixó per a l'adequació i millora de les Coves de Sant Josep de la Vall d'Uixó en l'anualitat 2018  
  
València, 23 de maig de 2018  
  
Reunits  
D'una part, Francesc Colomer Sánchez, secretari autonòmic i president de l'Agència Valenciana del Turisme, en virtut del que disposa l'article 3 del Decret 102/2015, d'1 de juliol, del Consell, pel qual cessa i nomena a les persones titulars de secretaries autonòmiques de la Generalitat (DOGV 06.07.2015), i l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de l'esmentada entitat de dret públic, a l'efecte d'aquest document, és el situat a València, carrer de la Democràcia, 77, ciutat administrativa 9 d'Octubre, torre II, planta tercera.  
La legitimació i representació que té per a aquest acte deriva del que estableix l'apartat 2.e de l'article 5 de l'esmentat Decret 209/2004, de 8 d'octubre, en virtut del qual el president de l'Agència Valenciana del Turisme exerceix la representació permanent de l'Agència en la signatura de convenis. La signatura d'aquest conveni està autoritzada per l'Acord del Consell de data 18 de maig de 2018.  
I d'una altra, Tania Baños Martos, alcaldessa de l'Ajuntament de la Vall d'Uixó (Castelló), la legitimació i representació que té per a aquest acte deriva de la condició i càrrec d'alcaldessa de l'ajuntament esmentat, autoritzada per a subscriure aquest conveni d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local.  
Ambdues parts  
  
EXPOSEN  
Primer. Que a l'Agència Valenciana del Turisme li correspon el foment de l'activitat turística, el desenvolupament i la millora del sector turístic, la creació, la implantació i l'adequació de nous productes i recursos turístics, i, especialment, pel que fa a aquest conveni, correspon també a l'Agència Valenciana del Turisme «possibilitar l'aflorament dels recursos de l'interior de la Comunitat Valenciana per a incorporar-los a l'oferta», segons estableix, entre altres finalitats, l'article 2 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
Segon. Que el municipi de la Vall d'Uixó, declarat municipi turístic pel Decret 72/2000, de 22 de maig, del Govern Valencià, entre altres recursos turístics, té les denominades Coves de Sant Josep. Les Coves de Sant Josep és un recurs turístic molt consolidat amb un flux de visitants proper als dos-cents mil anuals. L'explotació turística d'aquest recurs es va iniciar a la dècada dels anys trenta del segle XX. Les Coves de Sant Josep, en relació amb les pintures rupestres que hi conté estan incloses en la Declaració de Patrimoni Mundial de la UNESCO.  
Tercer. Que l'Ajuntament de la Vall d'Uixó, tenint en compte que les actuals instal·lacions de visita i il·luminació de les coves daten de finals dels anys seixanta i que han quedat obsoletes, a més de presentar problemes de caràcter medi ambiental (floridura), d'il·luminació i de consums energètics, a més de la necessitat de realitzar altres actuacions d'adequació per a la visita turística de les coves, entén que resulta necessari afrontar una actuació global d'adequació i millora d'aquestes per a, així, sostindre, desenvolupar i incrementar la condició de recurs turístic de primer ordre de la Comunitat Valenciana.  
Quart. L'Agència Valenciana del Turisme i l'Ajuntament de la Vall d'Uixó coincideixen en la conveniència de realitzar una actuació global d'adequació i millora de les Coves de Sant Josep, per la qual cosa, d'acord amb el que s'ha exposat adés, ambdues administracions consideren adequat a les seues respectives competències i finalitats concurrents la col·laboració per a l'execució d'aquesta actuació, a través de l'atorgament d'aquest conveni de col·laboració regulador de subvenció en règim de concessió directa contemplat en l'article bàsic 22.2.a de la Llei 38/2003, general de subvencions, i en l'article correlatiu 168.1.a de la Llei de la Generalitat 1/2015, d'hisenda pública, del sector públic instrumental i de subvencions, mentre es tracte d'una subvenció prevista nominativament en la Llei de pressupostos de la Generalitat per a 2018.  
  
Amb data de 28 de febrer de 2018, l'Ajuntament de la Vall d'Uixó, assabentat de la línia de subvenció amb l'Agència Valenciana del Turisme per a la millora i l'adequació de les Coves de Sant Josep, aporta la sol·licitud de realització de col·laboració amb l'Agència Valenciana del Turisme.  
És per això que ambdues entitats acorden formalitzar aquest conveni, segons les següents  
  
Clàusules  
  
Primera. Objecte  
Constitueix l'objecte d'aquest conveni la col·laboració d'ambdues entitats en la realització de l'actuació global d'adequació i millora de les Coves de Sant Josep, les instal·lacions, la il·luminació, els itineraris turístics i els accessos interiors, la realització i l'execució dels quals correspon a l'Ajuntament de la Vall d'Uixó, d'acord amb el projecte que a aquest efecte realitze a càrrec seu l'Ajuntament de la Vall d'Uixó, i correspon a l'Agència Valenciana del Turisme el finançament de l'actuació material pel que fa als imports i les formes que es determinen més endavant, i a l'ajuntament esmentat el desenvolupament material de l'actuació i altres obligacions que s'estableixen més endavant.  
  
Segona. Obligacions generals de l'Agència Valenciana del Turisme  
  
2.1. Import de la subvenció. L'Agència Valenciana del Turisme subvencionarà, a l'Ajuntament de la Vall d'Uixó, la totalitat del cost de l'actuació descrita en la clàusula primera d'aquest conveni fins a un import màxim de cent cinquanta mil euros (150.000 ?), IVA inclòs, amb càrrec a l'aplicació pressupostària del capítol VII, programa 31, Infraestructures Turístiques, subprograma 316, «Coves de Sant Josep de la Vall d'Uixó (S0000851)», del pressupost de l'Agència Valenciana del Turisme per a l'any 2018.  
2.2. Reajustament de l'import de subvenció. Tenint en compte que l'Agència Valenciana del Turisme, amb el límit de l'import màxim abans fixat de 150.000 euros, finança el pressupost de l'obra, en el cas que es produïra alguna baixa per diferència entre el pressupost de licitació i el d'adjudicació de l'obra que faça que no arribe al màxim indicat, el finançament es reduirà en l'import definitivament adjudicat i executat. Aquest import es destinarà al pagament de conceptes directament relacionats amb l'objecte del conveni. Si per qualsevol causa s'excedira el límit màxim de l'import de la subvenció nominativa abans establit, aquest excés el costejarà íntegrament l'Ajuntament de la Vall d'Uixó.  
  
2.3. Forma de pagament. L'Agència Valenciana del Turisme satisfarà a l'Ajuntament de la Vall d'Uixó l'import de l'ajuda anteriorment establida, una vegada realitzada l'actuació objecte d'aquest conveni i complides totes les obligacions, condicions i tràmits establits en aquest conveni.  
2.4. Publicitat. L'Agència Valenciana del Turisme publicarà el text íntegre del conveni, una vegada subscrit tal com estableix l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Tercera. Obligacions generals de l'Ajuntament de la Vall d'Uixó  
3.1. Executar l'actuació i les obres a les Coves de Sant Josep de la Vall d'Uixó, objecte d'aquest conveni, segons el projecte que a aquest efecte realitze i aporte l'Ajuntament de la Vall d'Uixó. La redacció d'aquest projecte d'obra anirà a càrrec de l'Ajuntament.  
3.2. Correspon a l'Ajuntament de la Vall d'Uixó la sol·licitud, la gestió i l'obtenció de qualssevol permisos, autoritzacions i llicències, tant d'organismes públics com a privats, que calga per a l'execució de l'actuació objecte d'aquest conveni, de tal manera que s'ajuste a dret. L'Agència resta desvinculada de qualsevol responsabilitat si, per qualsevol circumstància, aquelles no s'obtenen, i especialment aquells permisos que resulten preceptius per la normativa de protecció del patrimoni històric, arqueològic o mediambiental.  
3.3. Per a l'execució del projecte d'inversió objecte d'aquest conveni, l'Ajuntament podrà per si o haurà de contractar a través d'algun dels procediments que corresponga dels previstos en el text refós de la Llei 9/2017, de 8 de novembre, de Contractes del Sector Públic.  
L'Ajuntament pot subcontractar fins al 100 % de l'import de l'activitat objecte d'aquest conveni, en aquest cas caldrà ajustar-se al que disposa l'article 29 de la Llei 38/2003, de 17 de novembre, general de subvencions, si escau.  
3.4. El projecte que es duga a terme, en virtut del que disposa aquest conveni, es destinarà a la finalitat establida en aquest conveni durant un mínim de cinc anys en el cas de béns inscriptibles en un registre públic, i durant un mínim de dos anys per a la resta de béns inventariables.  
  
L'incompliment d'aquesta obligació de destinació, que es produirà en tot cas amb l'alienació o gravamen del bé, és causa de reintegrament, i el bé afecte restarà al pagament del reintegrament, amb les excepcions previstes en l'article 31.4 i 5 de la Llei 38/2003.  
3.5. A més de les obligacions indicades anteriorment, l'Ajuntament s'obliga, així mateix, a:  
a) Comunicar a l'Agència Valenciana del Turisme, tan prompte com en tinga coneixement, l'obtenció de qualssevol subvencions o ajudes per a la mateixa finalitat, procedents de qualssevol altres administracions o ens públics o privats.  
b) Reintegrar, d'acord amb el que disposa la Llei de subvencions, les quantitats percebudes en virtut d'aquest conveni, a més de l'interés de demora que hi poguera correspondre des del moment del pagament de la subvenció, en els casos següents:  
- Incompliment de l'obligació de justificació, especialment de l'establida en la clàusula quarta d'aquest conveni.  
- Obtindre la subvenció sense complir les condicions establides en aquest conveni o una altra normativa que hi siga aplicable.  
- Incompliment de la finalitat de la subvenció concedida en virtut d'aquest conveni.  
- Incompliment de les condicions i obligacions assumides per l'Ajuntament en virtut d'aquest conveni.  
- Haver obtingut unes altres ajudes o subvencions per a la mateixa finalitat que la prevista en aquest conveni, de tal quantia que, aïlladament o en concurrència amb aquesta última o amb altres subvencions o ajudes d'altres administracions públiques o altres ens públics o privats, supere el cost de l'actuació objecte d'ajuda a través d'aquest conveni.  
  
3.6. De conformitat amb el que preveu l'article 3 de l'Ordre de 30 de maig de 1996, de la Conselleria d'Economia i Hisenda, en relació amb l'article 13.2 de la Llei 38/2003, l'Ajuntament queda exonerat d'acreditar el compliment de les obligacions tributàries i amb la Seguretat Social.  
Quarta. Justificació de la inversió  
4.1. Documentació. L'Ajuntament de la Vall d'Uixó ha d'aportar la següent documentació justificativa de la inversió, com a requisit necessari per al pagament de la subvenció:  
a) Certificat o certificats d'obra, acompanyats de les corresponents factures o còpies acarades d'aquests certificats, de data de l'any 2018, que corresponen als conceptes que conformen l'objecte del conveni. El desglossament dels certificats ha de tindre el mateix nivell de detall que el pressupost que s'incloga en el document de projecte de l'obra.  
b) Certificat, de conformitat amb els treballs realitzats a què fan referència els certificats i les factures, emés per la direcció tècnica del projecte, acompanyat d'un informe, detallat pels serveis competents de l'Ajuntament, si pot ser amb fotografies del desenvolupament de l'actuació.  
c) Document acreditatiu del reconeixement de l'obligació de pagament dels certificats i factures a què es fa referència en l'apartat a anterior, expedit per un òrgan competent de l'Ajuntament. Si l'execució de les obres la realitza la mateixa entitat, caldrà remetre a l'Agència Valenciana del Turisme les còpies compulsades de tots els manaments de pagament relacionats directament amb les despeses de l'actuació.  
  
d) Declaració responsable sobre si s'han percebut o no unes altres subvencions o ajudes públiques o privades per al finançament de l'actuació i, si escau, la procedència i l'import d'aquestes despeses, i també de no ser deutor de la Generalitat pel reintegrament d'unes altres subvencions, i de no incórrer en cap de les circumstàncies recollides en els articles 13.2 de la Llei 38/2003.  
e) Declaració responsable sobre el caràcter compensable o no de l'IVA suportat.  
f) Acreditació, per part de l'òrgan competent de l'Ajuntament, d'haver seguit, en la contractació de les obres o actuació objecte de la subvenció, el procediment que correspon dels previstos en la Llei 9/2017, de 8 de novembre, de Contractes del Sector Públic i la resta de normativa en la matèria.  
g) Acreditació de disposar de qualssevol permisos, autoritzacions i llicències, tant d'organismes públics com de privats, que siguen necessaris per a l'execució de l'actuació objecte d'aquest conveni o declaració de l'organisme, tot indicant-hi el compliment d'aquest apartat.  
  
h) Acreditació d'estar al corrent en el compliment de les obligacions de rendició de comptes anuals davant de la Sindicatura de Comptes.  
  
4.2. Termini de presentació de la documentació. El termini límit de presentació de tota la documentació justificativa relacionada en l'apartat anterior és de 30 dies naturals des de la data de la darrera factura, sense que, en cap cas, i amb independència de la data de la factura, puga excedir aquesta aportació de documentació justificativa del 28 de desembre de 2018.  
  
Cinquena. Execució del projecte  
5.1. Termini d'execució de l'actuació subvencionada. L'execució de les obres objecte d'aquest conveni s'ha de realitzar dins del termini previst en el projecte, sense que en cap cas puga excedir la data del 21 de desembre de 2018.  
5.2. Control i seguiment tècnic de l'actuació subvencionada. El control de l'execució i seguiment tècnic de les obres els ha de realitzar el personal tècnic designat per l'Ajuntament, i els podrà supervisar l'Agència Valenciana del Turisme, sense perjudici de les funcions atribuïdes a la comissió de seguiment establides en la clàusula corresponent.  
5.3. Senyalització de les obres. A més de la senyalització que resulte preceptiva, les obres s'han de senyalitzar mitjançant els cartells oportuns on s'ha d'indicar que aquestes obres es realitzen en col·laboració entre l'Agència Valenciana del Turisme i l'Ajuntament.  
  
Sisena. Resolució i reintegrament  
L'Agència Valenciana del Turisme podrà resoldre i deixar sense efecte aquest conveni subscrit en el supòsit d'incompliment de les obligacions que conté establides i que pertanyen a l'Ajuntament o per la impossibilitat d'execució de les obres d'acord amb les condicions establides.  
Així mateix, són causes de resolució, a més de les establides anteriorment, l'acord mutu de les parts, sempre que raons d'interés públic facen innecessària o inconvenient la continuïtat del conveni, o la renúncia expressa de l'Ajuntament per causes sobrevingudes, sense perjudici del que preveuen les clàusules tercera i quarta d'aquest conveni.  
  
En el supòsit d'extinció del conveni per causes diferents de la cloenda del termini de la vigència d'aquest, les actuacions en curs d'execució es finalitzaran en la forma que decidisca la comissió de seguiment.  
  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde que és procedent el reintegrament, en tots els casos establits en l'article 37 de la Llei 38/2003.  
Els conflictes que hi puguen sorgir de la interpretació i desenvolupament d'aquest conveni els ha de solucionar la comissió de seguiment prevista en la clàusula corresponent. La modificació i resolució d'aquest conveni correspon als titulars dels òrgans superiors i dels centres directius d'acord amb el que preveu l'article 6.1 del Decret 176/2014.  
  
  
Setena. Règim de penalitzacions  
L'Ajuntament ha de donar compte a l'Agència Valenciana del Turisme de les demores en l'execució de les obres, amb les conseqüències previstes en la Llei de subvencions i el reglament de desenvolupament d'aquesta llei, sense perjudici que l'Ajuntament establisca, en els plecs de condicions de les contractacions que realitze per a l'execució de les obres subvencionades, les corresponents penalitzacions per demora.  
  
Huitena. Vigència  
Aquest conveni entrarà en vigor a partir de la data de la signatura i en mantindrà la vigència fins al 31 de desembre de 2018, sense perjudici del que s'han establit anteriorment respecte del termini d'aportació de la documentació justificativa de l'execució de l'actuació objecte d'aquest conveni. Això no obstant, les despeses subvencionables poden haver-se portat a terme o executat des de l'1 de gener de 2018.  
  
Novena. Règim jurídic i jurisdicció  
Aquest conveni regula la concessió d'una subvenció nominativa a favor de l'Ajuntament de la Vall d'Uixó, per la qual cosa el règim jurídic d'aquest és l'establit pel que fa a això en els preceptes de caràcter bàsic de la Llei 38/2003, de 17 de novembre, general de subvencions, desplegats en el reglament d'aquesta llei, aprovat per Reial decret 887/2006, de 21 de juliol, així com el que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquest resta subsumit en el supòsit de subvenció en règim de concessió directa contemplat en l'article bàsic 22.2.a de l'esmentada Llei 38/2003 i en el correlatiu article 168.1.a de l'esmentada Llei 1/2015, mentre es tracte d'una subvenció prevista nominativament en la Llei de pressupostos de la Generalitat.  
Pel que fa a la tramitació i formalització, es regeix pel Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
La solució, en primera instància, de les controvèrsies d'interpretació i compliment que s'hi puguen plantejar respecte del conveni subscrit, correspondrà a la comissió de seguiment prevista en la clàusula següent Si no s'aconsegueix una solució o acord a través d'aquesta via, la resolució de la qüestió o qüestions litigioses sorgides correspon als òrgans de la jurisdicció contenciosa administrativa, competents per raó de la matèria.  
  
Deu. Comissió de seguiment  
Es crea una comissió de seguiment d'aquest conveni amb les funcions següents:  
- Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que s'hi puguen plantejar respecte del conveni subscrit.  
- Informar les parts dels retards i incidències que es puguen presentar durant l'execució del conveni, així com, si escau, proposar les corresponents actualitzacions o modificacions en les anualitats derivades del retard.  
- Analitzar i proposar les actuacions que, en l'àmbit objecte del conveni, es consideren oportunes per ambdues parts.  
La comissió de seguiment estarà constituïda per tres representants, dels quals dos seran designats per l'Agència Valenciana del Turisme i entre ells, la Direcció de l'Agència Valenciana del Turisme designarà a les persones que assumisquen la presidència, i la secretaria de la Comissió, i l'altre serà designat pel beneficiari.  
En la designació dels representants de la Generalitat en la comissió de seguiment del conveni s'ha de procurar la presència equilibrada d'homes i dones, en aplicació del que preveu el II Pla d'igualtat d'homes i dones de la Generalitat, aprovat per l'Acord del Consell, de 10 de març de 2017.  
Les còpies de les actes, acords o informes que, si escau, emeta la comissió de seguiment en el desenvolupament i execució de les funcions que tinga assignades, s'han de remetre a la Direcció de l'Agència Valenciana del Turisme.  
El funcionament d'aquesta comissió i l'adopció d'acords s'han de regular pel que preveuen els articles 15 i següents de la Llei 40/2015, d'1 d'octubre, de règim jurídic del sector públic.  
  
Onze. Compatibilitat amb la normativa europea sobre ajudes públiques  
1. Aquest conveni és compatible amb el mercat interior, atés que les disposicions d'aquest conveni no afecten els intercanvis comercials entre els estats membres, de conformitat amb el que disposa l'article 107.1 del Tractat de Funcionament de la Unió Europea, i no recull els requisits acumulatius exigits en aquest article, ja que l'objecte del conveni és la col·laboració no amb una empresa sinó amb una entitat pública de caràcter local que actua servint amb objectivitat els interessos generals en virtut de les potestats que a causa de la seua naturalesa té atribuïdes, en concret l'exercici de l'acció de foment del turisme en el seu conjunt i l'impuls de nous recursos turístics. Així mateix, atés l'impacte estrictament local de l'actuació, aquesta no afecta el comerç intracomunitari.  
2. Pel fet que es tracta d'un conveni no subjecte a l'article 107.1 del Tractat de Funcionament de la Unió Europea i d'acord amb el que estableix l'article 3.4 del Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant aquest conveni no requereix notificació o comunicació a la Comissió Europea.  
En prova de conformitat amb tot el que s'ha exposat adés, les parts compareixents, fent ús de les facultats conferides, signen aquest document al lloc i en la data indicats a l'encapçalament.  
  
El president de l'Agència Valenciana del Turisme: Francesc Colomer Sánchez.  
L'alcaldessa de l'Ajuntament de la Vall d'Uixó: Tania Baños Martos.